khistorydata/jeongjo-sjw-relations huggingface dataset:
정조 20년
丙辰八月初九日巳時上御誠正閣右副承旨入侍禮曹判書一二同成均同爲入侍時右副承旨魚用謙假注書曺錫中記事官金景煥記注官金良倜行禮曹判書閔鍾顯同知成均館事沈煥之徐龍輔以次進伏訖上曰禮曹有祠院謄錄云或有父子竝享之例耶欲使卿考見今召卿矣上曰同成均亦是泮堂無異國子長今日儒疏事何也予於文敬豈或有一毫不足之意特以父子竝侑之無於典禮出於難愼之意也儒生之如是說去取證於不當引之事至於啓聖祠云云豈是可證之事乎近來士習雖曰不古而至於從享大事之如是各立己見迭相投疏且多山林之言昨日需生謂之有異今日儒生謂之同然豈有如許士習乎近日朝廷爻象不佳故至於儒生亦皆如此耶向者宋文述之內移亦有意存焉耳鍾顯曰令承聖敎士習誠萬萬駭然矣上曰父子配享之於前例卿其詳考而山林書札亦皆取見以判兩日儒生之是非也仍命退諸臣以次退出
정조 20년
行都承旨權裕坐左承旨金翰東坐右承旨宋銓坐左副承旨李海愚坐直右副承旨韓用龜坐同副承旨尹光顔坐直注書柳遠鳴仕直一員未差假注書曺錫中仕事變假注書呂東植仕
정조 20년
藥房提調沈頤之副提調黃昇源啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
李海愚啓曰大司憲宋煥箕持平金壽祖鄭宗魯在外執義朴瑞源掌令金孝秀傳旨未下掌令朱重翁呈辭監察茶時之意敢啓傳曰知道
정조 20년
金翰東啓曰右副承旨魚用謙今日不爲仕進卽爲牌招何如傳曰處義太過牌招察任
정조 20년
尹光顔啓曰昨日禮曹判書擧條中令禮堂稟處之禮字誤以廟字書之至於啓下奏御文字何等審愼而有此誤書臣之矇然捧入不勝惶恐原擧條付標以入而當該注書所當重勘本院請推之外無他可施之罰何以爲之敢稟傳曰爾與注書推考
정조 20년
李海愚啓曰禁衛大將李敬懋以兼察御營大將明日習陣出去矣所佩禁衛大將命召及兼帶左邊捕盜大將命召大將牌傳令牌何以爲之敢稟傳曰仍佩往來
정조 20년
傳于尹光顔曰政官牌招開政未肅拜亞銓許遞前望單子入之待下批一體牌招
정조 20년
尹光顔啓曰禮曹判書閔鍾顯依下敎來待矣傳曰入侍
정조 20년
傳于金翰東曰承旨前望單子入之
정조 20년
傳于尹光顔曰新除授承旨牌招察任
정조 20년
以右副承旨魚用謙牌不進罷職傳旨傳于尹光顔曰處義雖過廉防亦然許遞
정조 20년
備邊司薦望以成種仁爲義州府尹
정조 20년
有政吏批判書金載瓚進參判黃昇源進參議未差同副承旨尹光顔進以韓用龜宋銓爲承旨吳鼎源爲校理曺允大爲禮曹參判蔡弘源爲刑曹參議沈晉賢爲同春秋趙宗鉉爲內贍提調尙衣主簿許㬘長興主簿鄭冕綏相換義州府尹單成種仁
정조 20년
兵批判書鄭好仁病參判尹弼秉病參議李尙度入直進參知吳泰賢病左副承旨李海愚進護軍李普溫洪明浩沈晉賢副護軍魚用謙副司果李光葵竝單付
정조 20년
尹光顔以禮曹言啓曰今此秋夕祭享兩官當爲備員將事而光陵參奉黃勉喆平安道義州地下去未及上來崇陵參奉朴民淳身病猝重是日之內萬無起動之望云光陵參奉黃勉喆崇陵參奉朴民淳竝今姑改差其代卽令該曹以在京無故人今日政差出以爲備員將事之地何如傳曰卽因公不可輕遞亦不可一遞一換竝令該曹口傳相換可也
정조 20년
吏曹口傳政事光陵參奉黃勉喆童蒙敎官李相換崇陵參奉朴民淳童蒙敎官韓用謙相換
정조 20년
兵曹口傳政事副護軍成德雨
정조 20년
以平安監司朴宗甲狀啓巡操停止旣有成命淸北江邊竝爲巡審計料事判付內啓下備邊司爲旀近年道臣之巡到江界作爲歲課爲弊可悶向有下敎於戶判者則如何指揮有此狀聞是隱喩無論如此如彼其爲不能丁寧言之難免其責有司堂上李時秀從重推考爲良如敎
정조 20년
尹光顔以弘文館言啓曰校理朴鍾淳旣有只推之命與新除授校理吳鼎源一體牌招察任何如傳曰允
정조 20년
權裕以吏曹言啓曰本曹正郞金熙華呈狀內矣身素患關格之症當暑添劇時日之內萬無供職之望云身病旣如是則有難强令察任改差何如傳曰允
정조 20년
尹光顔以成均館言啓曰臣等謹依下敎招致儒學尹顯大李義樂等以兵曹草記中喧聒禁軍拳踢閽卒委折詳細査問則以爲小生等蚩蠢蒙騃全沒知覺自陷於罔赦之罪惶隕震越求死不得小生等年淺識蔑何敢議到於莫重從祀之典而以其名參齋任之故乃敢與論疏事冒入疏錄此莫非小生等死期將迫之致再昨日京外儒生以竝享無稽之意援據儒臣之書陳疏上聞之後十行批旨昭揭日星非但斯文之義理大明士林之議論已定伏況孳孳於修道之爲敎與師之所在道之所存等下敎鄭重諄複出於牖迷覺蒙之聖德至敎則其在臣子分義道理固當欽仰莊誦遵守對揚之不暇而只緣小生等愚頑迷錯茫不覺悟乃敢以已治之疏忙忙呈徹於翌日之朝不顧事體之屑越自犯冒昧瀆擾之擧有若與再昨日儒疏角立者然此已萬萬死罪而又況父子竝享之無稽祭酒臣宋煥箕明有書字往復於泮中者小生等疏圇爲說全失旨意者由前由後小生等之罪自歸於不率聖訓得罪斯文之科自顧負犯震懍罔措竊欲冒萬死一暴衷情仰徹九重相率來詣闕外敢爲擊鼓之計而爲門卒所阻搪欲入未入之際自致喧聒此亦小生等罔赦之罪而至於拳踢門卒事小生等雖甚迷蠢亦一衣儒冠儒之類則豈有如是駭悖之擧乎毋論事實之如此如彼莫非小生等天奪其魄自陷死罪之致惟願遄被嚴誅云矣敢啓傳曰知道渠輩雖曰年淺識淺卽亦冠儒服儒而從祀聖廡果何等至敬莫重之典則苟有所見之陳徹務積誠意齋沐封章事理之所當然而同一疏錄語意判異昨呈今呈若傳前啓賢關之貽羞莫甚於此且況再昨批旨渠輩亦見惟予惓惓於斯文兢兢於典禮之本意孰不知之如使文敬文烈有知亦必知感渠輩太不誠太無忌不惟不知感乃反不率敎縱不協于極如果不罹于咎豈不欲而康而色含垢藏疾而伊後擧措轉益悖常士習之寒心胡至於此投北停擧不屑爲於渠輩與尹顯大李義樂外避不納名之諸人勿齒章甫之列以爲修道爲敎之一助可也
정조 20년
吏曹啓目粘連觀此司憲府掌令朱重翁上疏則以爲吾東木綿之出始自文益漸取核於萬里遐荒敎民耕種創機爲制手作引絲之車況其倡正學扶吾道之功又爲鄭夢周竝稱先朝戊寅命搜訪其奉祀孫錄用而因循未果今其後孫零替無以奉香火其在思其功尙其人誠爲矜惻特加存恤之典亦爲白有臥乎所臺疏旣以文益漸奉祀孫錄用明有先朝戊寅受敎爲言故溯考臣曹文跡初無差漸後孫收用之命臺臣所論有何考據是白乎喩況其後孫之世免軍役者在朝家存恤之典實出尋常敎是乎則如是煩請事涉干恩置之爲白乎旀金景瑞竝享事係祀典令禮曹稟處何如判付啓依允
정조 20년
禁府照目前縣監李秉道矣本府議啓內大村占葬法禁至嚴身爲地方官境內驛村有此圖占之擧而始不禁斷終又推諉不卽掘移者揆以法意殊極可駭以此照律罪杖八十收贖奪告身三等私罪奉敎依允爲旀功減一等爲良如敎
정조 20년
正言尹涵疏曰伏以臣濫叨見職今已五箇月矣旣其不稱且未署經因仍盤礴一至于此每自點檢有靦面目向當朝廷之有事治疏欲上者前後凡三次而輒皆阻門一未得徹夫官以諫名使之言也而目見世道朝象之可驚可痛者曾不能出一言論一事若是而尙可備數於耳目之列乎臣聞宋制御史入臺滿十旬無章奏者有辱臺之律焉臣之今日事可謂貽辱之甚者豈可諉以未署一直蹲冒徒取妨賢之譏也哉伏願殿下俯垂諒察亟賜鐫改使私分安而公義伸焉臣方丐免不暇何敢贅他而第於申應周事有萬萬驚駭者日前閭巷之人以孝經橋之一夜毁撤莫不奔走驚惑訛言大起臣方莫測其端倪矣及見朝紙所出備局草記則乃應周所爲矣發怒於其弟之墜馬通衢大橋任自毁壞其眼無國家放恣驕橫之罪可謂前古所無且不於衆所共覩之時而必乘潛夜無知之間使聽聞駭惑滿城繹騷如此跋扈之習論以邦憲當何所施耶渠旣濫蒙恩造位躋亞將之列況又身帶本營軍銜則其所謹愼宜倍他人而今此所犯何其無忌憚之至此耶噫彼設心造意旣極猾橫則一番嚴訊在法當然而今乃過加涵覆直施竄配之典國家刑政恐不當如是臣謂定配罪人申應周亟令王府拿鞫得情斷不可已也臣身旣未出言何敢進而竊不勝目下之驚憤玆敢越例陳章仰瀆崇嚴惟聖明恕其罪而察其言焉臣無任云云省疏具悉申應周事擧措之駭悖無異街豎迷藏之習以其所爲顧其職名貽羞莫甚然豈有別般可問之端乎不允爾其勿辭察職
정조 20년
丙辰八月初十日卯時上御誠正閣藥房入診諸承旨持公事入侍時提調沈頤之副提調黃昇源假注書曺錫中記事官金景煥記注官金良倜左承旨金翰東同副承旨尹光顔以次進伏訖頤之曰近日涼生雖覺爽然風氣太過聖體若何上曰昨日儒疏萬萬駭痛殆至夜不能成寐矣再昨疏批旣有修道之敎師之所存等語此豈一時偶然之敎也顧今師道之責在於予凡係斯文之事其所斟量義理裁制儀文者自有十分稱停有非如渠輩所可窺測者在渠道理但當服膺率從之不暇而目見曰師曰道之批乃敢自立意見容易說去是何世道是何士習冠儒服儒則豈可皆謂之儒乎哉如渠蔑識梗化之輩焉敢容喙於斯文大一統在上之時乎大抵天命之謂性者以天而言者也率性之謂道者以人而言者也修道之謂敎者卽君師之事也故朱子以禮樂刑政訓敎字之義敎之以禮樂苟有不率則亦不得不齊之以刑政此乃師道也君道也夫從享何等重典也予於此事一則出於倡明表章之義一則出於鄭重難愼之意必欲歸重於文靖之首闡故未遑文烈之竝擧且緣無稽於父子之竝侑故有難文敬之遽議此箇精義雖俟百世而可以不惑也雖聖復起不易吾言也其所倡明也難愼也莫非出於師道之所在則如渠年淺學蔑者不識君師之尊甘歸不率敎之科妄立別見於從享之重典有若角勝者是豈道理分義也且再昨疏儒以兩山林之言有所不同云而至誦奏都憲書辭則渠輩之謂以兩言僉同而粧出讆言於奏御文字者尤極駭然尹顯大主張昨疏云士論主張決非如渠者類所可爲也渠祖尹勉憲曾爲宮官故予至今不能忘今其孫乃敢如是駭悖則雖欲顧藉得乎頤之曰儒生事誠一變怪方今師道在上之時孰不仰牗迷發蒙之盛德至意有若日月於昏衢而渠何敢不率聖敎作此駭悖之習乎此尤萬萬痛惡矣上曰崇儒重道非但爲予自來苦心予在君師之位任君師之責凡所以作成敎導者常所眷眷而或有不率之如此此則朝廷之責也大抵近日用捨相混是非不明涵濡太過而朝廷不尊世道爻象依舊乖離其流之弊至使此輩有今日擧措而莫之畏憚卿等不得辭其責也皇天無常親惟德是親今日朝廷誰能懷德予將觀之也頤之曰今此聖敎出於爲世道闡斯文之至意而臣等實不勝惶悚矣頤之曰王大妃殿氣候何如上曰一樣矣頤之曰昨日湯劑進御後諸節如何上曰益臻復常自明日當停止湯劑矣頤之曰惠慶宮氣候何如上曰一樣而微感之候諸節無損矣頤之曰稟定湯劑未知何如上曰旣是微感不必進服湯劑矣仍命提調先退頤之退出上曰禮判如入來使之入侍賤臣承命與禮曹判書閔鍾顯偕入進伏上曰昨日果考出祀享古典而父子竝享之例果有之乎鍾顯曰遍考祠院謄錄而無一可據設或有之祠院體例不可比擬於莫重之聖廡矣上曰坡山書院竝享此非可以引以爲證者而溯考今古顔曾以外曾無此例則予之難愼不其然乎仍敎光顔曰承宣家先世亦多有院享之人或有父子竝享之事否光顔曰有魯岡龜山兩書院而俱無父子竝享之事矣上敎鍾顯曰昨日疏儒事卿於昨筵已知之俄又言及於提調卿似聞之矣大抵渠輩之事不誠莫甚無憚又莫甚予之眷眷斯道之本意反爲此輩之慢蔑是豈成說乎此莫非朝廷之責也鍾顯曰昨日疏儒事萬萬駭悖實是變怪昨日聖批旣出於任師道牖群蒙之意則如渠愚駿之徒不體聖訓作此擧措者實不勝駭痛宋煥箕之書直言竝侑之不可而臣亦得見則儒生輩之說尤是欺罔之一端矣上曰父子竝侑之例筵退後卿須更考也仍命諸臣以次退出
정조 20년
丙辰八月初十日申時上御誠正閣軍士房承旨同副承旨入侍時左副承旨李海愚同副承旨尹光顔記事官柳遠鳴記事官金珍恪記注官金良倜以次進伏訖上曰今此兵曹草記何也光顔曰儒生輩謂有鳴冤之事攔入闕門之際見阻於門卒有此拳踢之擧云矣上曰所謂鳴冤果是何事蓋尹顯大之主張疏論極爲怪駭故朝者筵中有所責敎而今此顯大之欲爲鳴冤云者萬萬駭然至於拳踢門卒之擧尤是變怪名以士子有此駭悖之事豈不痛惡乎光顔曰嚴敎之下有難晏然故似作此惹鬧以爲登徹之計而旣有拳踢門卒之擧則兵曹亦不得不草記矣上曰攔入者幾人光顔曰李義樂尹應大諸人而合爲十餘人云矣上曰再昨儒疏則以兩山林之言謂之不同而疏儒至誦奏都憲答書句語則昨日疏儒敢謂二山林之言無異云渠輩之言變幻於兩日之內自歸欺罔之科雖尋常疏擧不當若此況從享重典乎且門禁事體何等嚴重則有此攔入拳踢等擧措寧有如許士習乎左副承旨招致騎郞詳問委折以奏可也海愚承命出問回奏曰問于騎郞則當初儒生之攔入者卽李義樂尹應大等十餘人而五人則臣果知名入來其餘皆避去不肯首實至如拳踢之擧尹顯大李義樂親自犯手或以足踢之或以拳打之守門將及軍士二名俱被打而傷處則不至大段云騎郞以爲雖不目見而近仗軍士之言如此云矣上曰泮長及同成均入來事分付可也賤臣承命出傳還入進伏光顔曰三太師祠額號擧條批答以書進爲敎書來後當入啓乎上曰不必入啓而明日下送可也光顔曰祭文親撰以下則承旨當下去而發程當在再明間矣上曰承旨作闕然後可以差送矣上曰泮堂入來不可遲待承旨出去待其入來以下敎詳細言之可也仍敎曰昨日以學儒疏路略有言端矣蓋士論何等重大則無論泮儒學儒凡於齋沐封章之際必當以誠意爲先而渠輩則不然引用山林之言各自不同且況諒複之敎出於崇儒重道之至意而渠輩不率君師之敎作爲異論乃敢容喙於斯文大一統在上之時名以儒生冠儒服儒焉敢若此事異常格不可以常理責之予則遽難處分且賜批于此草記則聽聞豈不有駭乎泮堂善爲商量自泮中論理草記可也命退承史以次退出
정조 20년
行都承旨權裕坐行左承旨申大顯坐行右承旨李晩秀坐左副承旨宋銓坐直右副承旨韓用龜坐同副承旨吳鼎源坐直注書柳遠鳴仕一員未差假注書曺錫中仕直事變假注書呂東植仕
정조 20년
吳鼎源啓曰來十六日儒生殿講日次矣敢稟傳曰爲之
정조 20년
韓用龜啓曰大司憲宋煥箕持平金壽祖鄭宗魯在外執義朴瑞源掌令金孝秀傳旨未下掌令朱重翁呈辭監察茶時之意敢啓傳曰知道
정조 20년
傳于權裕曰諸承旨持公事入侍
정조 20년
以校理朴宗淳吳鼎源牌不進罷職傳旨傳于宋銓曰只推
정조 20년
傳于宋銓曰前承旨洪仁浩李肇源竝敍用
정조 20년
以執義朴瑞源掌令金孝秀司諫崔烜牌不進罷職傳旨傳于韓用龜曰只推
정조 20년
承旨前望單子入之申大顯李晩秀落點
정조 20년
吏曹同副承旨吳鼎源除授事承傳
정조 20년
傳于吳鼎源曰同副承旨入侍
정조 20년
宋銓以吏曹言啓曰今此各陵殿宮園墓秋夕祭祭官當爲磨鍊以入而除老病實故無以推移分排依近例以刑官司饔院官員及獻官執事年限已準人通瀜塡差之意敢啓傳曰知道遠道陵寢以年老之洪樂恒差定卿事果何如極爲駭然矣
정조 20년
吳鼎源以奉常寺都提調提調意啓曰東籍親耕田所種皮稷打作則所出爲六石六斗之意敢啓傳曰知道
정조 20년
禮曹啓目粘連向前司憲府掌令朱重翁上疏吏曹覆啓內金景瑞竝享事係祀典令禮曹稟處亦爲白有臥乎所金景瑞之箕城殲賊之功燕獄守義之蹟炳然可記肆前後朝家褒奬之典大備而無憾旣贈上公繼又有棹楔之旌節惠之典則今此忠武祠俎豆之請事涉干恩且伏念追享事體至爲重大不可以一臺臣之疏遽然議到追享一款今姑置之何如判付啓依允
정조 20년
持平金壽祖疏曰伏以臣於七月二十六日準承政院本月十九日成帖以臣爲司憲府持平斯速乘馹上來事有旨者臣聞命驚惶罔知所措卽於當日望闕祗受訖臣竊伏念學而優則仕古今一義也學無成而冒進者徒取貪祿之誚是故漆雕開辭以吾斯之未能信夫子喜之此非飾讓而掠美其所以自量而守分者不得不已苟不揆義而貪戀誤恩則失措罔上非但聖門之深恥實爲明時之罪人雖以臣之愚昧稍知廉恥累叨濫恩一未得出謝只俊逋慢之誅今此有旨之下自以疎賤一向泯默則是益重罪戾萬萬惶怯玆敢忘其僭越略陳微衷庶祈天日之照諒焉臣本草野微賤性質庸下兼以早孤失學才術短疎一無知識萬不肖似所事者漁樵而已分甘編氓惟以百畝爲憂而年踰五十元無片善寸長之可稱不意虛名誤徹猥蒙一命惶愧鑽縮不敢出膺自後連被恩除至於特敎陞六感祝之極繼以恇惑自念非分之寵榮是何隆疊於陋劣之身此不過失於謬擧而疑其不就之似有所守以萬里之明見有此竝蓄之濫數莫非臣愚違負之罪懍慄踧踖自分常刑而反以臣特置法從之列遽下召命惟此職名其在文纓猶有極選臣是何人濫恩至此如臣庸陋寧有一毫近似於此選眞所謂狙猿之冠冕鼯鼠之羈馽其於瞻聆之怪駭何其於淸班之玷辱何臣雖至愚極陋秉彝之羞惡幸不至都喪何敢强顔冒應徒增謬妄之罪哉君臣之義嚴且重天之經地之誼士生斯世出而事君亘古今大義則臣亦頂天踵地者濫蒙隆恩豈不切報效涓埃之願而自知甚明學無所存行無其實若不揣量而望其僥倖將不免僨挫之罪恐傷則哲之明放而爲野氓不怠耕稼以答王稅之分龠是臣圖報之職分也華貫美職人孰不榮之而今此選雖施於山林宿德尙難承膺況以臣之寡陋無聞徒懷榮感昧然冒當則一時之公論甚嚴後世之淸議可畏臣之一身雖不足恤而豈無累於聖朝之擧措也此臣之萬萬憂懼不敢冒僞而叨進也臣之情事節節如是而事君之初何可飾辭例讓自干犯義之誅乎臣瀝血披肝敢陳短章伏乞聖慈特賜淵照亟命收回元降召旨鐫削臣之職名以重名器以安微分不勝幸甚臣無任云云省疏具悉欲求典型矧負宿望大抵幼而學之壯而欲行之爾何逡巡却步於不俟駕屨之義乎新除持憲之任不可輕解爾其勿辭上來察職
정조 20년
丙辰八月十一日卯時上御誠正閣諸承旨持公事入侍時行都承旨權裕左承旨金翰東右承旨宋銓左副承旨李海愚右副承旨韓用龜同副承旨尹光顔記事官柳遠鳴假注書曺錫中記事官金景煥記注官金良倜檢校待敎徐有榘以次進伏訖上命各奏公事裕讀奏忠淸監司狀本遺棄兒給料數爻開錄事咸鏡監司鏡城府反庫狀啓用龜讀奏忠淸監司狀啓殺獄罪人等同推開坐事他房皆以無公事仰奏退出上曰左承旨聞欲遞出何故也翰東曰有身病矣上曰然則當許遞而勿爲下鄕可也命書傳敎曰左承旨右副承旨同副承旨許遞前望單子入之待下批牌招察任又命書傳敎曰尋常久次大臣猶且筵奏陞品況卄載以前宮僚之尙以堂上侍從潦倒者近來事多如此自上雖不必一一收用日前見承宣李普溫念其年至已爲示意而持被與登筵日字惟此人爲多至今在綠袍之列不啻沈屈前宮官吳鼎源同副承旨除授牌招察任上曰二直提學與前抄啓文臣來待者入來可也賤臣承命出與二提學李晩秀原任直提學徐龍輔原任直閣南公轍金祖淳前抄啓文臣李書九成種仁李翼晉洪義浩柳畊鄭晩錫韓致應李儒修偕入進伏上曰韻書今將頒賜使諸文臣各各分掌皆令於今日內傳送時抄啓入來亦今日分排傳送可也上命皆退出諸臣以次退出
정조 20년
丙辰八月十一日卯時上御重熙堂右承旨入侍時行右承旨李晩秀假注書曺錫中記事官金景煥記注官金良倜以次進伏訖上命書傳敎曰御定奎章全韻內閣印出進呈內外閣玉堂藏書閣尊經閣政院禮曹起居注室五處史庫四學分藏而時原任臺臣閣臣卿宰侍從各邑鄕校賜額書院分頒我東韻書之彙以三韻別置入聲有非韻本四聲之義而不押增韻與入聲亦不曉通韻叶音之格魯莽莫甚所以博據廣證命編是書者也此後公私押韻準此韻書義例式令外分付京外掌試之司卽予苦心在於矯俗正習是書之編豈特專爲諧音比聲政欲一洗謟僞之陋近年印本書冊御諱之刪畫所見甚駭然屢勤飭敎不卽復古甚至諱稱字音中間竝諱之因循而無非可以矯正之諱自今似此習俗一切嚴禁韻書今日爲始行用事亦令內閣知悉命退諸臣以次退出
정조 20년
丙辰八月十一日午時上御誠正閣同副承旨入侍時同副承旨吳鼎源記事官柳遠鳴記事官金景煥記注官金良倜以次進伏訖上曰以多年宮官今日始爲承旨予則以爲酬昔日之債矣何年爲宮官乎鼎源曰在己丑年矣上曰其時入直最久而凡幾年乎鼎源曰五年矣上曰經司書幾次說書幾次乎鼎源曰說書則屢經而司書則一經矣上曰與柳善養同周旋乎鼎源曰然矣上曰宮官久次人中尙未經緋玉者誰也鼎源曰李春輔矣上曰閔養顯亦如李春輔矣上曰承旨之年幾何鼎源曰五十八矣上曰梁靑溪文集尙未刊行甚可惜而彰義錄中有謄來於吳翰林家之語此指承旨家耶鼎源曰卽臣之五代祖矣上曰癸亥反正科登第乎鼎源曰然矣上曰承旨之中間枳塞果緣何事乎鼎源曰以德相子之爲臣妹夫也且緣臣弟削科之故也上曰二提學嘗稱承旨近來始與之相親乎鼎源曰與之相知已爲數十年矣上曰只是分數明不必論久近遲速矣命退承史以次退出
정조 20년
行都承旨權裕病行左承旨申大顯坐行右承旨李晩秀坐左副承旨宋銓坐右副承旨韓用龜坐直同副承旨吳鼎源坐直注書柳遠鳴仕一員未差假注書曺錫中仕直事變假注書呂東植仕
정조 20년
傳于申大顯曰左承旨入侍
정조 20년
傳于李晩秀曰三明日次對進定於明日望闕禮習儀次對後爲之
정조 20년
吳鼎源啓曰明日次對兩司當爲進參除在外未署經外呈告人員竝待開門牌招何如傳曰允
정조 20년
吳鼎源啓曰明日太上皇帝聖節望闕禮依例爲之之意敢啓傳曰知道
정조 20년
宋銓啓曰三品官之無得過三日循例請牌曾有飭敎而刑曹參議蔡弘遠除拜後過三日日不爲出肅事體所在極爲未安依定式從重推考仍卽牌招何如傳曰許遞
정조 20년
吳鼎源以弘文館言啓曰校理朴鍾淳旣有只推之命卽爲牌招察任何如傳曰允
정조 20년
以校理朴鍾淳牌不進罷職傳旨傳于吳鼎源曰只推
정조 20년
吳鼎源以吏曹言啓曰今此秋夕祭獻官執事中時無職名人員令該曹口傳付軍職何如傳曰允
정조 20년
兵曹口傳政事護軍洪仁浩副護軍李肇源金翰東竝單付
정조 20년
兵曹口傳政事五衛將單李萬運
정조 20년
宣傳官李甲會書啓臣於當日午時末伏奉政院所下聖敎以農形摘奸事馳往東郊自楊州龜池鎭關兩面以至于兔院平丘之間詳細看審是白乎則東郊多早稻以旣早之故風未作之前畓稻與田穀之已結實而向熟者一色油油四郊穰穰雖有此風之連吹別無其害之立見而山深水冷處間或有晩播者易先受病故就以手摩掬則居半結胎亦姑無顯出疵是白乎矣第聞各處老農之言則田畓間早落種者果無受災之端是白乎乃其中木麥之將起花者晩粟之未低首者水荏之方結顆者不知之中似不無爲害之慮是白遣畓穀之晩移秧者恐或有潛受傷之憂是白如乎風卽旋止雨若仍霑則縱使上項之各穀少有不知之損處其害卽去自可回醒故方切望雨之誠是白乎旀但於木花田其風似好云云而以大體言之則病處則姑未的知野色之豐登少無減於前日之所聞所見是白齊
정조 20년
注書柳遠鳴書啓臣敬奉聖敎馳到高陽郡下道面靑潭里元堂面新院里館前坪楊州界碧蹄里田畓各穀細細看審是白乎則早稻間多刈取中稻已盡成實最晩移秧亦皆垂穎太半入實是白遣豆太黍粟段置一樣豐茂是白乎矣數日以風氣頗乖畓穀之旣堅旣包者無足爲災而晩稻之穗實未堅者豆太之山脊磽薄者不無受損之慮是白如乎臣於所到處店民村氓招致細問則以爲今年農事較諸古庚戌雖未知如何而以老農之生來所見今始初有凡以穀爲名者無不豐穰一年之作幾將爲三歲之收是隱則雖有若干風災損之又損不下爲平歲之豐而大抵秋後蒸熱爲甚滿野禾穀蒙密糾結往往有蟲損之慮是白加尼今番之風雖是農家之所忌日氣生涼反有蘇滌之功是白遣且風勢間之以北風有異於東風之連吹而若復繼之以少雨則數日之風不足爲災是如是白遣木花段已多摘取無災可慮而蕎麥段花方盛開風反是白齊傳曰知道數日風勢恐有痒稼之慮分遣史官摘奸近郊而渠輩所告亦未盡信令廟堂行會畿伯使之遍問列邑狀聞
정조 20년
禁府啓目安州牧使兪漢寧議處云云今此囚供參以道査節節相左以此照律何如判付啓吏供若或指告渠倅隱慝則欲正上下官體統反乖城化之等威此一款詳考査牒論理議處爲良如敎
정조 20년
丙辰八月十二日卯時上御便殿右承旨入侍時行右承旨李晩秀假注書曺錫中記事官金景煥記注官金良倜以次進伏訖上命書傳敎曰吏刑換房又命書傳敎曰前五衛將李萬運連以內閣編役入來而時無職名云五衛將作窠仍任成書間勿爲遞給命退承史以次退出
정조 20년
丙辰八月十二日千時上御重熙堂左承旨入侍時行左承旨申大顯假注書曺錫中記事官金景煥記注官金良倜以次進伏訖上曰平山之行雖明日發往可能趁致祭日下去耶大顯曰自京距平山爲二百六里明日發足可趁十六日入達也上曰祠有三鐵像云卿或見之耶大顯曰曾爲嘉山郡守時及昌城府使時皆歷入祠見之矣上曰其時有何守直者耶大顯曰有堂直名色常時守直而春秋祭享時儒生差有司備需過享矣上曰賜額之後則自官當備給祭需而聞自古有祈禱之事此則亦非朝家所可禁者也大顯曰三鐵像外有一婦人像而傳爲臣先祖夫人之像實所未詳又有二鐵像稱爲洪太師儒裵太師玄慶云而亦未詳矣上命退承史以次退出
정조 20년
丙辰八月十二日申時上御重熙堂坐直承旨入侍時右副承旨韓用龜假注書曺錫中記事官金景煥記注官金良倜以次進伏訖上曰三太師祠下去承旨明日下去耶觀邑誌此祠曾以尙忠祠爲號自何時以是爲號耶如或有揭板者不必去之與今番宣額之板同揭好矣祭文當下於香室爾須看檢書送而曾在孝廟朝有致祭鄭圃隱之事而宋先正以祭文中不當書名陳達只書某公而不書其名蓋勝國之臣異於本朝故也此則詳細考見只書以壯節申公云云而三太師竝用一例好矣用龜曰日次儒生殿講有十六日爲之之命而伏聞伊日卽聖廟移還安日也儒生執事幾爲百餘人應講之際不無掣礙之端云故敢此仰達矣上曰事勢然矣過享日後更稟可也出擧條命退承史以次退出
정조 20년
行都承旨權裕坐行左承旨李晩秀內閣直右承旨南公轍坐左副承旨金祖淳坐直右副承旨宋銓坐直同副承旨魚用謙坐注書柳遠鳴差祭一員未差假注書尹致永仕直曺錫中仕事變假注書呂東植仕
정조 20년
宋銓啓曰今日望闕禮習儀兩司當爲進參而憲府則以監察代行諫院則除在外傳旨未下未署經外大司諫林道浩卽爲牌招以爲進參之地何如傳曰允
정조 20년
權裕啓曰臣裕今日望闕禮習儀進去下直之意敢啓傳曰知道
정조 20년
宋銓啓曰今日望闕禮習儀雖無諫院仍爲行禮之意敢啓傳曰知道
정조 20년
以司諫崔烜執義朴瑞源掌令金孝秀朱重翁牌不進罷職傳旨傳于李晩秀曰只推
정조 20년
李晩秀啓曰大司憲宋煥箕持平金壽祖鄭宗魯在外執義朴瑞源掌令朱重翁金孝秀牌不進監察茶時之意敢啓傳曰知道
정조 20년
注書柳遠鳴差祭代以尹致永爲假注書
정조 20년
傳于宋銓曰禮房承旨馳詣明陵奉審摘奸以來局內諸陵昌陵弘陵亦爲奉審摘奸以來
정조 20년
傳于宋銓曰豐德陵寢則開城留守進去奉審一依畿伯例狀聞而齊陵秋夕祭則留守卽爲發程進詣仍爲獻官將事後奉審仍詣厚陵奉審事分付守臣
정조 20년
承旨前望單子入之南公轍落點
정조 20년
傳于宋銓曰吏刑換房
정조 20년
傳于宋銓曰近因定式承旨先爲奉審則道臣勿爲奉審矣西道近道陵寢則明陵奉審進去承旨當爲奉審而東道則左承旨差祭本陵及元陵奉審右承旨則差祭本陵及徽陵奉審左副承旨則差祭本陵及顯陵惠陵奉審而左承旨則仍詣泰陵康陵右承旨則仍詣貞陵左副承旨則仍詣懿陵奉審都承旨則差祭本陵及局內諸陵奉審以來亦令畿伯知悉而廣州留守則差祭本陵奉審後宣陵靖陵依定式奉審而仍詣章陵奉審後復命事下諭留守
정조 20년
傳于宋銓曰再明日眞殿行禮時明日齋宿處所依昨年例爲之時刻待下敎只入正時
정조 20년
以承旨房望傳于南公轍曰奉命承旨明日齋宿前勢難復命許遞令該曹口傳付軍職與未差之代前望單子入之待下批牌招察任
정조 20년
承旨前望單子入之金祖淳魚用謙落點
정조 20년
兵曹口傳政事副護軍吳鼎源韓用龜
정조 20년
傳于李晩秀曰軍士房承旨入侍
정조 20년
傳于李晩秀曰次對雖已來會右相以身病不爲入來云次對停諸堂中稟事人詣閤
정조 20년
李晩秀啓曰備局稟事堂上李柱國沈頤之尹師國金載瓚李時秀沈煥之趙鎭寬李冕膺依下敎來待矣傳曰入侍
정조 20년
傳于金祖淳曰明日齋宿出宮時承旨當爲備員都承旨左承旨右承旨左副承旨差祭皆以本職當爲塡祝齋宿時則前承旨李亨元金勉柱前水使曺允精東所衛將李萬運假承旨差下待開門牌招
정조 20년
傳于宋銓曰明日出宮門路協陽門爲之
정조 20년
傳于金祖淳曰大昨見持平金壽祖疏以念先之意雖欲致祭於先正文靖而近於疏批曠感之華褒備至事近煩黷而未果今見持平鄭宗魯疏且其先文莊豈無示意之擧乎因此又思之文貞公曺植規模氣像可使懦夫立而頑夫廉克造奧處所守卓爾如今委靡頹惰之俗安得文貞來任砥礪磨礱之功文莊公鄭經世文貞公曺植家以書下之祭文遣官卜日致祭
정조 20년
李晩秀以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 20년
戶曹啓目今年年分事目取考各道狀啓參以所見諸前後狀聞中或有鹹損愆蠶水沈等若而擧論今年年事雖細考而審察實無可執之災名如是而循襲舊俗强爲分俵則徒損國結無益於民誠非務實之道各項應行節目一依年前後錄逐段査實枚擧狀聞之意八道及華城府開城府江華府廣州府良中嚴飭分付何如判付啓依允爲旀今年農形幸免災損今日甘雨又獲於近日東風之餘有秋之望心竊獨喜而八路三百六十州旱田水田汚邪篝簍無彼無此何可一一取必是旀且況庚戌之豐尙有俵結今年年分之只準原摠不給一倉一米有非損上益下之政卿則推考啓目付標啓下後行會諸道爲良如敎
정조 20년
右副承旨韓用龜疏曰伏以新除授右承旨南公轍卽臣姪女壻也在下當遞自有法典玆敢援例陳章伏乞聖慈亟命遞改臣職以存公格以安私分千萬幸甚臣無任云云踏啓字
정조 20년
吏曹參議李城輔疏曰伏以臣於日前未及祗承新命猥上春曹辭本天聽愈邈批諭愈懇乃以天官之旣授復有必致之勤敎臣誠驚惶懍蹙尤無所容措竊伏念天眷彌隆而賤臣之罪戾益深苟有一分報效之道可以少贖其欺天之罪則雖磨頂放踵誠所萬萬甘心顧以分不敢當而病不可强軍銜一謝亦無其路尙何以圖罄竭駑鈍仰承德意哉百爾思量臣之重戾恐無可解之期此恨悠悠將不暝於泉下矣然古之人臣或終身不出固守素志欲以不報爲報則當時帝王憐其苦心不復加以官職使之畢命田間其盛德大恩良史書之傳誦不倦以爲昭代之美事以臣不肖雖不敢妄援昔賢而躬逢盛際仰被大聖人位育之化其竊希君父之恩澤豈有古今之不同臣之前後號籲辭窮情竭無復遺蘊而如有一毫虛飭重添欺謾之辜必不免於明神之殛矣槪其因病廢業遂成棄物而心氣虛損常若迷罔之人此實親愛之所共憫也恭惟天地父母之仁儻或俯燭其區區情實豈不爲之哀矜惻怛而思所以曲循其願乎臣聞可進而進者進爲恭不可進而不進者不進爲恭臣若踰越本分冒昧趨命是不恭也臣子之道一涉不恭萬殞猶輕而顧乃往來屑屑徒爲國人之嗤笑則微末去就固不足論貽羞朝廷所關非細矣此臣所以寧被違傲之誅而不敢爲冒進之計者也況臣於百執事之末猶懼不堪今玆除旨尤非如臣所可擬議其何敢重叨異渥野外虛帶以辱銓衡之重乎伏乞聖慈亟賜允許仍治臣罪以嚴朝綱不勝幸甚臣無任云云省疏具悉敎化陵夷風俗頹敗眞所謂道之不行吾知之也近日事聞諸如爾在旌招之列者勖哉吾徒之責所辭不允上來察職
정조 20년
持平鄭宗魯疏曰伏以臣前月二十九日祗受恩旨以臣爲司憲府持平仍卽下諭令臣乘馹上來臣承命驚惶五內震越若隕淵谷臣本性質昏愚了無寸長屛伏窮峽分棄明時不謂我殿下追念先朝之舊臣卽擧世祿之優典乃於己酉六月除授臣光陵參奉臣自顧駑劣最出人下雖於蔭補之官已無承當之望而只爲感激天恩强顔出肅因爲入直欲以粗伸微分而退矣曾未幾何有來詣闕下之命而超授臣義禁府都事是乃六品之職也草野愚氓卒膺殊龍恇怯之極直欲逃遁之不暇而旋伏惟念殿下所以謬除者徒以不見臣爲人故信其虛名謂或近似則在臣道理莫如一番入侍以其陋劣菲薄之狀暴露於聖鑑之下然後方始俯燭其虛僞之實此臣所冒昧趨進不俟駕屨而及至筵前特賜溫顔問臣世闕稱臣先烈又命納臣先集寵眷之盛有踰尋常俯伏承聽感淚自零拜辭還歸微衷愈激常謂以聖上日月之明其於不肖之臣固已洞見肝肺無復毫髮之未盡而顧如是不卽斥退曲加睿念者都由於不忘先臣以及其後裔耳銜恩頌德報答無路惟思守分山樊歌詠聖化生爲祝華之民死作結草之鬼矣何圖八年之久而尙爲天聰之所記有旣已追奬臣祖烈極其備至又謂臣爲乃家之人甄復別提已是濫恩而曾不數日擢置憲府夫以白衣而被是選者必其人學問行誼有足以扶世敎而裨聖治也豈如臣闒茸無實者之所敢與哉是必殿下以臣無似猶疑其中有一分可取者而臣之空空天地鬼神實所監臨只緣遐鄕浮俗好加人標名臣以不才而廢擧則謂之有志以多病而杜門則謂之高致略涉傳記則謂之以窮經粗通書疏則謂之以能文日用之間無非尤悔而不知者猶强名之以飭行一人傳之十人播之遂至流聞都下上誤君父之聽此莫非臣之所當獲戾於人天者而罪之不加恩反隨之曠世之渥一至於此臣若不知羞愧冒沒承膺則不惟在臣招負乘之災來玷辱之譏而於聖朝用人之方亦豈不爲大顚錯乎此臣之尤所以震慓蹜踧決不敢當此命者也然今殿下旣不能無惑於過情之說而欲叩其實則臣雖百般自首於章疏之間殿下亦未必遽信之無寧卽日趨召登對於黈纊之下則必於下詢之旨無一能仰答當世之事無一通曉從來忝祖之狀欺世之跡綻露於頃刻之間矣夫然後我殿下方信臣今日之言果爲不爽而第臣有切迫情事不得不仰籲者臣母朴年今八十有二老病轉深長在牀褥轉側須人飮㗖日減氣息奄奄若不保朝夕比諸七八年前又不啻其幾倍則臣雖欲暫時離側而有不可得焉是固情勢之所迫而抑豈分義之所安乎到此而臣之罪尤重矣席藁私室嚴譴是竢惟殿下亟命永削臣職因治臣罪一以杜濫竊之弊一以施逋慢之誅千萬幸甚臣無任云云省疏具悉家世與人器望於嶺右年前致之前席細叩所存已欲越格用之爾何過辭竢少間上來察職
정조 20년
丙辰八月十三日卯時上御誠正閣稟事堂上入侍時行右承旨李晩秀假注書曺錫中記事官金景煥記注官金良倜行上護軍李柱國判中樞府事沈頤之刑曹判書尹師國吏曹判書金載瓚戶曹判書李時秀行大護軍沈煥之開城留守趙鎭寬行護軍李冕膺以次進伏訖上曰左副承旨入侍出榻敎上曰同副承旨入侍出榻敎賤臣承命出傳與左副承旨宋銓同副承旨吳鼎源偕入進伏上曰以次稟事可也柱國曰本局軍兵以價布爲軍服衣資故當初事目以準四十尺八升木上納而近來所納漸不如前又値綿歉各邑木品雖有升麤尺短者退却則不無外邑貽弊之端因循捧上矣今年則秋事大熟綿農且登依事目擇納之意出擧條申飭何如上曰依爲之出擧條柱國曰本局從事官鄭東觀差除以後謂有身病不爲出仕故屢度申飭終不行公而價布捧上在近不可一向虛縻今姑改差何如上曰此時該郞不當輕遞旣無情勢豈可自劃嚴飭可也出擧條上曰何故圖遞云耶有何情勢耶柱國曰謂有身病云而聞凡於官職皆不欲行公云耳上曰病如難强收布畢後遞給未晩耳頤之曰近日風氣不好聖體若何上曰一樣矣頤之曰王大妃殿氣候若何腹部欠寧之症復常耶上曰今則復常矣頤之曰惠慶宮氣候若何感患近果何如上曰猶未復常而大體差減矣上曰數日之風能無痒稼之患否諸宰中或有聞於農人者耶頤之曰問於畿邑人之親知者禾穀則元來成實甚善故倅無傷損之害而黍粟雖不如不風之爲無欠而亦無大段爲害云矣上曰松留上來時歷路民情何如鎭寬曰臣則日前已入城故未見風後農形而想其大槪決不以數日之風爲大損矣頤之曰木麥開花之時或不無風損之慮故此則民皆爲憂云矣頤之曰席子釐弊事向者奉承筵敎與戶判往復商量者多而蓋其爲弊專在於預下工價翌年再翌年之故及當織造上納之時貢人輒皆空手進排此爲渠輩難支之弊而織席之莞草初不耕種每多貿來於喬桐白川之間苟且艱辛如此之故席品逐年劣下莫重御用率多惶悚歲弊方物殆不成樣如是而又有加卜定之事則渠輩狼狽罔措貿得陳舊色渝不堪入用之物苟充來納而退托改修之際許多弊端無所不有今欲釐救其弊則先從預下痛禁謬例臨期上下毋犯後等當其種莞之節邑倅躬檢其耕種道臣廉劾其勤慢以爲賞罰之地則貢人空手進排遠貿苟充之弊庶可除矣京司極擇織品之堅精采色之華美藏置別處俾免渝弊別卜定一切嚴防則可謂一分矯救之道矣上曰先防加卜定之弊然後諸弊可祛特以用舊蓄新之不如式每爲藉口之端雖於莫重所用一從年條次第取用則其他進排豈敢違越更以此意申明定式俾有實效可也頤之曰先防加卜定然後諸弊可祛下敎誠至當矣本庫春秋所捧多有剩餘之故年年陳久至於十餘年積置者臣之淺見以爲一年應用及不時需用酌量捧置其餘以白色姑爲捧留該邑待京關上納之時始爲施采則可無華紋久留色渝之患但京司需用遲速多寡有難預料則恐不無掣礙之慮矣上曰關問爲弊最難堪之邑更爲從長變通可也出擧條師國曰頃因輪對官本曹郞廳權襈李觀秀所懷以律官奴婢事有論理回啓之命矣律官則本以取才差送京外故擧皆誦習律文而今若依醫司例從久勤差送則恐有不習律文之慮依前置之實合事宜而至於救活奴婢及貧窮自賣之類只當限己身使喚而或勒役其所生或成文而轉賣云此則已是法外一依郞官所奏自臣曹行關京外嚴加禁斷何如上曰依爲之出擧條載瓚曰嶺南別薦儒生五人大丘禹載岳月初先已上來慶州李樹仁今方上來而若待五人之一齊上來則未知果在何間先來者棲屑旅邸之弊有不可不念更爲行關該道若有實病實故者不必强令催迫姑待其病差後從徐起程至於不甚衰病若可作行者則另飭上送俾無先來儒生久淹之弊似好故敢此仰達矣上曰依爲之出擧條上曰先來者二人明日使之待令事分付可也上曰近日市直何如而今番風後不至更踊耶時秀曰一兩錢上米八升中米九升下米一斗而數日之間無更踊矣日前安嬪祭羞每年輸送事有擧條批答而其中錢五十文一兩與一錢之間未能的知何以爲之耶上曰曾見度支古例五十兩稱五十文故今春濟州所下條傳敎中亦以兩爲文卿須詳考前例後以兩字改付標好矣上命書傳敎曰奉命在外承旨許遞前望單子入之待下批牌招察任鎭寬曰白峙鎭以前屬海西之故今年陸操亦方團束以待矣旣屬臣營之後當受臣營節制臣營本無秋操則固當依例停止而事係軍務有難擅便敢此仰達矣上曰依爲之出擧條上曰柳相斗果爀然奉祀孫耶柱國曰卽其奉祀孫之弟云矣上曰然則詳細問之昨日批答中以直孫二字改付標可也上曰李得馨卿等見之耶柱國曰未及見之矣上曰招見好矣上敎鎭寬曰海伯狀啓何故也鎭寬曰海伯亦以金川二南面之移屬不爲不可而但金川吏鄕嫌於坐失必欲得代土故所以有海伯狀啓也別有可給之代土則初何必取來他土耶海伯之意似出於一番塞責而金川郡守猶多爲說說往說去之際亦不無有損事體在臣欲論罪而連加申飭文書亦爲送來事旣妥帖故臣亦止之矣上曰二南面戶結爲幾何鎭寬曰約爲五百戶自長湍來者又爲百餘戶田結則爲六百而實結約爲三百結陳田爲一百七十結云此則可以起墾處矣上曰何故陳棄耶鎭寬曰屬海西時賦稅甚重今旣移屬可以起墾云矣上曰輕徭薄賦然後民可樂從須善爲之也鎭寬曰今番加得土地所出以錢言之則可爲二千餘兩宮房折受旣餘地故又得千兩臣之別備辦出又爲千餘兩合不過四千兩而量入輸出僅可相當無小剩餘況應入則無所加而應用則年年添加觀於當初本營設施之規則目今貌樣可謂萬不成說矣上曰嶺營接濟條二萬石永爲賣來放債殖利則足可補用而取殖之道亦無大害否前留守亦登筵相議便宜好矣冕膺曰見今放債條爲十五萬兩而猶爲大弊今若賣二萬石而放債則有難區處此則不可爲矣上曰勿論多少如此營門必有封不動條然後可備意外之用而如是孟浪者此豈成說乎陳田起墾之處善爲起墾而此則認以空得作爲封不動條更思別般補用之道爲好留守更爲商量好道理以爲蘇救之地可也上曰李春韡何時上來云耶鎭寬曰病甚不得上來云矣上曰年幾何而所存亦何如云耶鎭寬曰年今七十五而臣亦往見則其所言經義別無特異之見蓋其居鄕摻身不害爲疎拙謹飭士矣冕膺曰羅里鋪設倉便否貿穀方略已爲關問於該道臣與該牧使姑未報來矣見今秋事向稔市直漸低貿遷之道此政其時而第自近年以來涼藿之出送旣不準數品又麤劣換穀之際無以拮据雖未知島中事勢之如何而此專出於爲島民嗣歲之資則尤不容少緩申飭該道臣與該牧使趁卽如數出送恐宜敢此仰達矣上曰依爲之出擧條竝命退諸臣退出
정조 20년
行都承旨權裕差祭行左承旨李晩秀差祭右承旨南公轍差祭左副承旨金祖淳齋直右副承旨宋銓差祭同副承旨魚用謙齋直假承旨李亨元牌不進金勉柱齋宿曺允精齋宿李萬運齋宿注書柳遠鳴差祭一員未差假注書尹致永齋宿曺錫中齋直事變假注書呂東植仕
정조 20년
魚用謙啓曰今日監察茶時憲府下吏以尹淑基當次來告出牌矣卽者李卿尹承牌入來故事極怪駭問其委折則該吏謂以李卿尹之當次誤以尹淑基來告故出牌之後私自換書至於承牌入來之境云命牌事體何等嚴重而下吏之潛自換書事係變異萬萬驚駭憲府該吏爲先令攸司照律嚴繩當該監察所當重勘而本院請推之外無他可施之罰何以爲之敢稟傳曰允拿問嚴處
정조 20년
魚用謙啓曰大司憲宋煥箕持平金壽祖鄭宗魯在外執義朴瑞源掌令朱重翁金孝秀呈辭監察茶時之意敢啓傳曰知道
정조 20년
傳于魚用謙曰侍衛軍兵雨具
정조 20년
魚用謙啓曰右邊捕盜大將柳孝源以溫陵獻官今方受香出去矣所佩命召及大將牌傳令牌來請還納而在前如此之時有他邊大將兼察之例今番則何以爲之敢稟傳曰仍牌往來他邊大將兼察從事官發牌敢傳敎
정조 20년
傳于魚用謙曰嶺南宣召中先已上來儒生李樹仁禹載岳入侍
정조 20년
丙辰八月十四日卯時上御摛文院齋宿入侍時左副承旨金祖淳同副承旨魚用謙假承旨金勉柱曺允精李萬運假注書尹致永曺錫中記事官金珍恪金良倜以次侍立上具翼善冠衮龍袍乘輿出協陽門肅章門進善門入閣大門降輿陞座命書傳敎曰秋夕祭香祝當於齋所親傳仍於齋所門外祗送該房知悉上曰諸獻官陪香祝使卽齊到而雨勢如此雨傘多數待令俾無沾濕之患可也禮房承旨金祖淳處詳細分付可也祖淳與香室官奉香祝諸獻官隨後而至上降座就席跪祖淳捧香祝跪進上受而傳於諸獻官訖上出就祗送位祗送訖命書傳敎曰承旨分詣受香所奉審摘奸以來上乘輿還入命嶺南宣召人入侍致永承命出與慶州生員李樹仁大丘幼學禹載岳偕入進前上命樹仁等曰爾等爲誰某之孫年各幾何載岳曰忠靖公玄寶十三代孫故郡守拜善六代孫故縣監錫珪曾孫而年爲六十三矣樹仁曰麗朝殉節判官陽吉後裔壬辰殉節贈參判彭壽七代孫年爲五十八矣上曰爾等居在嶺南嶺南素稱鄒魯之鄕故家遺風猶有典刑爾等以草野讀書之人旣登道臣之薦剡平素學業必有可聞者朝家用人本無內外遠近之別予所以宣召爾等者實出於無間遐邇惟才是求之意爾等各陳所存可也樹仁曰臣學識空疎實無仰對矣載岳曰臣學本魯莽莫知攸達而只知有孝親忠君四字矣上曰凡人之爲學工夫不出於三經四書爾等之平日講究而得力者果在何書載岳曰臣於庸學略有所留意而只不過句讀之誦習而已上曰欲爲庸學之道當從何處着力載岳曰不外於誠敬二字矣上曰誠敬固爲庸學之本根而若其下手用工之要則有何可言者歟載岳曰臣全昧學識迷所向方而但知讀書窮理爲第一工夫矣上曰試以聖訓之布在方冊者言之其曰純亦不已於穆不已者莫非從一誠字做去而以敬言之則衛詩云抑抑威儀維德之耦程子曰未有箕踞而心不慢者朱子曰正其衣冠尊其瞻視此皆言制之於外以安其內者也徒事外面容儀而或有危厲而內荏者此不可以敬字上工夫言也如欲專用力於在內之敬則有何別般工夫耶載岳曰敬主於心主一無適四字爲直內之工矣上曰以心言之則爾等亦知求放心之說乎載岳曰臣等未知之矣上曰栗谷退溪兩先正遺集中有論辨求放心之說雖曰惟聖罔念作狂旣到聖人地位初安有放心之可論乎以此言之求放之工始可屬之於顔曾以下之人爾等曾或講究及此乎載岳曰臣等未有所講究矣上曰爾等自鄕上來或有民間疾苦之可言者歟載岳曰臣等謬入薦剡猥等筵席猝乍之間不知所以仰奏而名分之紊亂莫近來若少凌長賤凌貴殆無等級而至若軍丁之弊亦由於此名存實無無邑不然實非細憂也上曰旣已說弊豈無救弊之道乎載岳曰此不出於行仁政三字惟殿下懋哉樹仁曰臣跧伏草野聞見謏寡且不識事務凡於民弊等事實無所知而近日財用之匱竭大是目下痼弊伏願殿下留意於節用二字以爲愛民之本焉上命儒生退出命允精書傳敎曰嶺南宣召人慶州生員李樹仁大丘幼學禹載岳今旣召見竝令該曹調用命竝權退至夕諸臣權退
정조 20년
行都承旨李冕膺未肅拜行左承旨李祖承坐右承旨韓晩裕坐直左副承旨李肇源坐右副承旨鄭尙愚在外同副承旨魚用謙坐直注書柳遠鳴差祭一員未差假注書尹致永仕直李弘謙仕事變假注書呂東植仕
정조 20년
摛文院齋宿罷後內閣政院玉堂藥房經宿口傳問安答曰知道
정조 20년
藥房提調臣沈頤之左副承旨臣金祖淳啓曰移次經宿勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢此問安竝爲仰稟答曰知道
정조 20년
魚用謙啓曰備邊司郞廳來言今日賓廳日次而大臣身病不得來會云矣敢啓傳曰知道
정조 20년
曺錫中差祭代以李弘謙爲假注書
정조 20년
傳于魚用謙曰今番各陵寢秋夕祭餕餘造果擧皆極爲精備久任郞官得人之致奉常判官李東埴內下大鹿皮一令賜給長陵果品之精備可謂初見光陵造果亦然長陵典祀官鄭晩錫光陵典祀官呂駿永各內下別造生皮筒介一部賜給熟手等各木二疋賞給貞陵典祀官洪時溥穆陵典祀官金熙采懿陵典祀官李貞運各內下胡椒三升賜給熟手等各木壹疋賞給溫陵典祀官趙德潤惠陵典祀官李儒修懿昭墓典祀官閔命爀各內下胡椒二升賜給熟手等各布一疋賞給
정조 20년
傳于魚用謙曰都承旨左承旨右承旨左副承旨右副承旨竝許遞前望單子入之待下批牌招察任
정조 20년
承旨前望單子入之洪明浩李祖承柳焵韓晩裕李肇源落點
정조 20년
以都承旨洪明浩牌不進推考傳旨傳于韓晩裕曰許遞與未差之代前望單子入之新除授承旨待開門牌招察任其中罷散人敍用
정조 20년
承旨前望單子入之李冕膺鄭尙愚落點
정조 20년
兵曹口傳政事護軍權裕李晩秀竝單付
정조 20년
以廣州留守徐有隣狀啓獻陵靖陵宣陵奉審後章陵奉審次當日離發事傳于南公轍曰章陵奉審後直爲復命事回諭
정조 20년
魚用謙以弘文館言啓曰校理朴鍾淳旣有只推之命副校理高宅謙自鄕上來云竝卽牌招察任何如傳曰允
정조 20년
魚用謙以景慕宮都提調意啓曰太常所進紅柿今方薦新於本宮而宮苑紅柿初無結實莫重薦新無以擧行不勝惶恐之意敢啓傳曰知道
정조 20년
魚用謙以訓鍊都監言啓曰本局分授都城北曲城第一城廊近處體城四間許頹圮處今八月十六日爲始改築之意敢啓傳曰知道
정조 20년
右副承旨柳焵疏曰伏以臣才不適用行不孚人種種咎孽皆由己作月前諫職違逋只緣情勢之難安而論思之地聲罪甚峻反躬慙悚如無所容乃者喉院除命遽下於杜門自訟之際臣又惝怳感泣不知所以自措也臣於昨年忝叨藩任觸事昏憒前後繡啓之論列罪負畢彰末稍輕勘實出於我聖上包容之盛德而在臣私分豈敢以時月之稍久有所自恕也哉間者銀臺薇垣除旨非止一再荐犯違傲極知惶悚而區區自靖之心惟願遄被嚴勘少贖前愆之萬一而已向於朝廷有事之時驚遑憂憤臣亦豈下於人而自來惶蹙之情不敢以言官自居唐突膺命人之不諒情實者反疑其却顧伈默亦或無怪臣方受以爲謝何敢更事容喙爲一分自明之計乎念臣歷踐內外無往非罪而今此所遭又非尋常抨彈之比則以此情踪進身奉職實無其望玆敢冒犯違慢之科仰瀆危懇伏乞聖慈諒臣情勢之難强亟許鐫削仍治臣瀆擾之罪以安私分不勝幸甚臣無任云云答曰省疏具悉宜欲一伸本職許遞
정조 20년
丙辰八月十五日卯時上詣眞殿展拜入侍時左副承旨金祖淳同副承旨魚用謙假承旨金勉柱曺允精李萬運假注書尹致永曺錫中記事官金珍恪金良倜以次侍立上具翼善冠衮龍袍乘輿出閣門詣眞殿至降輿所降輿入齋殿少頃就板位行展拜禮訖乘輿出閣門由泰秋門還內諸臣以次退出
정조 20년
丙辰八月十五日辰時上御重熙堂左副承旨入侍時左副承旨金祖淳假注書尹致永記事官金珍恪記注官金良倜檢校直閣李始源以次進伏訖上曰各陵獻官幾處入來乎注書出去知入賤臣承命出以餕餘封數書入上曰柳得恭入侍賤臣承命出與檢書官柳得恭偕入進前訖上敎得恭曰汝懸玉乎得恭曰姑未懸矣上曰出去卽爲懸玉也仍命退諸臣以次退出
정조 20년
行都承旨李冕膺坐行左承旨李祖承坐右承旨韓晩裕坐直左副承旨李肇源坐直右副承旨鄭尙愚在外同副承旨魚用謙坐注書柳遠鳴仕直一員未差假注書李弘謙仕事變假注書未差
정조 20년
李祖承以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
李祖承啓曰御營廳將官來言今日本廳軍兵日次私習云矣敢啓傳曰知道
정조 20년
傳于韓晩裕曰上注書馳詣太學移還安形止知來
정조 20년
傳于韓晩裕曰禮房承旨馳詣文廟奉審摘奸以來
정조 20년
李冕膺啓曰事變假注書呂東植身病猝重勢難察任今姑改差何如傳曰允
정조 20년
呂東植改差代以李泳夏爲事變假注書
정조 20년
以慶尙監司李泰永狀啓七月令藥材進上山藥限內不得封進惶恐待罪事傳于韓晩裕曰勿待罪事回諭
정조 20년
以校理朴鍾淳副校理高宅謙牌不進罷職傳旨傳于韓晩裕曰只推
정조 20년
傳于魚用謙曰戶曹判書入侍
정조 20년
李祖承啓曰新除授右副承旨鄭尙愚時在京畿楊州地斯速乘馹上來事下諭何如傳曰允
정조 20년
傳于李肇源曰韻書印行陞庠課試當卽設行而泮長疏陳雖有所見係是流來法典則更張之前豈可不爲況此泮長之文識曾所稔聞則以帖誦爲引處義太過大司成尹得孚待開門牌招明再明內設場試取至於學製尤無所關學敎授之不卽設行極爲駭然行公諸人從重推考明再明內使之合設試取無或遲滯事嚴飭
정조 20년
李祖承以都摠府言啓曰都摠管李源以御營中軍軍兵等中日試射放事南小營晝仕出去之意敢啓傳曰知道
정조 20년
李祖承以兵曹言啓曰今八月十七日武臣堂上朔試射日次而國忌齋戒相値不得爲之之意敢啓傳曰知道
정조 20년
義禁府啓目粘連向前兪漢寧亦今以時道臣査牒參互兪漢寧供辭則言言違錯節節相左雖以三邑踏印私通事言之道臣査牒以爲同私通推納考見果如校吏之招云而囚供則以初無移轉事降定嚴棍等語極口發明是白如乎校吏之招雖不可準信是白乎乃道臣査牒如是丁寧則有不可全歸之於爽實然則兪漢寧之一招再招全事漫漶者已極痛駭又況踏印私通之事旣不得發明則雖無嚴棍等語本事之出於移轉推此可知而終不別白直陳難免不以實之罪以此照律爲白乎旀至於該邑校吏之招細觀査牒則多有題外說話顯有必欲實其事之意論以等威萬萬可駭此則分付道臣分輕重各別嚴繩以爲懲後之地何如判付啓兪漢寧擧措雖極駭然卽以堂上法從出補之人是置渠供則不以營吏棍治云而道牒則反是至於踏印私通渠尤極口發明而道伯則有現納文蹟是如爲有置所謂道牒卽不過謄報吏供兺除良且其私通措語之與囚供一切相反者安知非奸吏輩急於敲撼潛自攛改者是隱喩無論如此如彼下大夫曾經承宣者寧有白地杜撰變幻事實之理乎到今營邑之體統猶屬第二件其在尊朝廷嚴城化之道不可無闊狹勘律之擧待朝開坐照律以聞爲良如敎
정조 20년
大司成尹得孚疏曰伏以臣以百無肖似之賊叨萬不堪當之職居常悸恐若隕淵谷再控疏章見阻喉院十日呈病初不呼望區區情勢無由得達向於七夕試士之日以暑熱特命趁早開場而緣本館三堂皆有病故遂至罷場郞官被拿汰之罪莫重御題留奉於尊經閣此實前所未聞未有之事一則臣罪二則臣罪而尙逭王章至今悚惶日前伏承傳敎下者以奎章韻書之新頒有陞抄設行之命昨今又連下催促之敎臣滿心惶愧尤不知措躬之所也念臣平日所習只是帖括口讀之業而已以言乎經義則矇然不解以言乎製述則全昧程式臣於曩日初疏蓋已陳暴其情實矣邇來之冒沒行公只欲筋力奔走於本館執事之役以少答生成之恩而已至於陞庠試士之事顧何敢以師席自處强所不知等第甲乙內而自愧其心外而貽羞多士自取僨誤之譏哉在臣之道惟當冒死力懇期於必遞寧得逋慢之罪於君父而無至玷汚名器之歸則雖萬被誅戮猶以爲榮況臣犬馬之齒今過致仕之年又四矣形殼雖存精神銷鑠昨者所行今已忘之朝之所言夕又不記又自今春以來重得下血之病兼以眩暈之症有時昏倒全昧人事實無供職之望雖欲放倒廉隅抗顔皐比其勢亦末由矣玆不得不疾聲呼籲於慈覆之下伏乞天地父母察臣由中之懇非出飾讓亟令鐫削臣職俾安私分以重公器焉臣於祈免之章不宜更及他說而竊有平日區區之懷敢此附陳今之所謂陞補計畫四學合製之法當初創設蓋出於奬勸學究成就英才之意是以文人才子鴻匠鉅儒由是而展其能由是而顯其名出而黼黻王猷笙鏞治化者莫不發軔於是焉則其爲法不爲不美而式至于今人心不古弊端層生躁競不已漸成傾奪士趨日流於汚下俗尙日入於渝薄夫雕蟲小技元非丈夫之能事而今則竝與小技而不及於古不但禮讓掃地名節都喪而已有識之寒心寧有旣乎嗚呼科第取人已有愧於鄕擧里選之制而今玆陞學造士之規驅一世年少初學之士只敎之以月使之爭而壞其心術而已昔賢所謂有乖敎養之道者豈不誠然乎哉今殿下方隆右文之治思興菁莪之化絲綸之間德意藹如臣每莊誦而欽歎以謂三代以後居君師之位盡敎育作成之道者惟我聖上而禹湯文武之治可以復見於今日矣今夫三物賓興之制縱難遽議於復古若欲矯已頹之俗習救已壞之士風莫若先從陞學而變通之乞令廟堂之臣亟薦文士有德有行可以鎭壓一世者處之以師儒之長共與之十分商確從長善處凡於損益沿革之際必先以德行爲本無專取文藝之末然後庶可匡救痼弊之萬一矣臣無任云云省疏具悉罷陞庠之規以正士習爾言固是而弊亦不專在於法如何矯弊爲可議于大臣斯速稟處爾亦勿辭卽爲察職
정조 20년
丙辰八月十六日辰時上御重熙堂都承旨左承旨右副承旨入侍時行都承旨李冕膺行左承旨李祖承右副承旨李肇源假注書李弘謙記事官金景煥記注官金良倜以次進伏訖上曰今此持公事入侍殿坐以文廟移還安齋戒停止至於宗廟春秋奉審還安修改時亦未有殿坐之例諸承旨或未及知之否俄者史官詣文廟以移還安形止卽不馳啓尙此遲滯何也肇源曰史官奉命時誤認以還安奉審後復命之意致此稽緩矣仍命退承史以次退出
정조 20년
丙辰八月十六日酉時上御重熙堂左副承旨戶曹判書同爲入侍時左副承旨李肇源記事官柳遠鳴記事官金景煥記注官金良倜戶曹判書李時秀以次進伏訖上敎時秀曰陵寢修改之役依禮曹啓目懸註處卿當進詣矣時秀曰明日宗廟永禧殿修改擇日而臣當進詣看審矣上曰然則三明日四明日往詣陵所始役可也命肇源書大司成尹得孚上疏批答又命書禁府啓目判付訖命退諸臣以次退出
정조 20년
行都承旨李冕膺坐行左承旨李祖承坐直右承旨韓晩裕坐左副承旨金祖淳未肅拜右副承旨李肇源坐同副承旨魚用謙坐直注書柳遠鳴仕一員未差假注書李弘謙仕直事變假注書洪宅柱仕
정조 20년
韓晩裕啓曰來二十一日朝參日次而宣陵忌辰祭齋戒相値頉稟之意敢啓傳曰知道
정조 20년
韓晩裕啓曰來二十一日輪對日次而宣陵忌辰祭齋戒相値頉稟之意敢啓傳曰當次人受點後日次來待
정조 20년
傳于李祖承曰軍士房承旨入侍
정조 20년
傳于李祖承曰廣州留守入侍
정조 20년
傳于李冕膺曰在外承旨許遞前望單子入之
정조 20년
李泳夏在外代以洪宅柱爲事變假注書
정조 20년
傳于李肇源曰在外學敎授許遞前望單子入之待下批牌招察任
정조 20년
南學敎授前望單子入之李翊模落點
정조 20년
以南學敎授李翊模牌不進罷職傳旨傳于李肇源曰許遞前望單子入之待下批牌招察任
정조 20년
南學敎授前望單子入之金近淳落點
정조 20년
以大司成尹得孚牌不進罷職傳旨傳于李肇源曰只推更爲牌招
정조 20년
以大司成尹得孚再牌不進罷職傳旨傳于李肇源曰只推
정조 20년
李祖承啓曰華城城役告成日遣承旨犒饋後勞問事命下矣何承旨進去乎敢稟傳曰左副進去可也
정조 20년
以平安監司朴宗甲狀啓安州等邑漂壓民戶恤典題給事傳于李肇源曰三邑漂溺之戶至於數百云雖幸人命之無所致傷言念蕩析之狀極爲矜悶諸道年穀稍熟民情胥悅而渠輩則獨被浸阽其在一視之道尤宜拔例顧恤嚴飭道臣別加懷保而亦令各其地方官聚會曉諭應式外殘獨戶抄出還與布蕩滌小戶停退事分付初四五日雨水形止今始狀聞雖曰在巡路而寧邊非迂僻之地則豈敢若是遲滯道臣越俸一等而守令如有稽報之罪當該守令指名狀聞以懲怠慢之習兼示重民事之意事令廟堂三懸鈴直撥行會擧行勤慢從當發遣宣傳官摘奸矣
정조 20년
兵曹口傳政事訓鍊副正單柳相斗
정조 20년
禁府照目安州牧使兪漢寧矣議處公事判付內兪漢寧擧措雖極駭然卽以堂上法從出補之人是置渠供則不以營吏棍治云而道牒則反是至於踏印私通渠尤極口發明而道伯則有現納文蹟是如爲有置所謂道牒旣不過謄報吏供兺除良且其私通措語之與囚供一切相反者安知非奸吏輩急於敲撼潛自攛改者是隱喩無論如此如彼下大夫曾經承宣者寧有白地社撰變幻事實之理乎到今營邑之體統猶屬第二件其在尊朝廷嚴城化之道不可無闊狹勘律之擧待朝開坐照律以聞罪笞五十收贖解見任別敍私罪奉敎依允功減一等爲旀渠於還宮之後洩憤於下吏更有一毫傷損體統之事是隱則卽其地定配斷不可已以此嚴明分付放送爲旀雖以尊朝廷嚴城化之意有渠說而信渠供如是草草決放而此後守宰等視此恬憘凌犯體統者勿以小罪闊略隨現狀聞嚴勘事嚴飭諸道爲旀査牒中題外納招諸吏則分等懲治事依卿等議處所請施行爲良如敎
정조 20년
丙辰八月十七日卯時上御重熙堂都承旨入侍時行都承旨李冕膺記事官柳遠鳴記事官金景煥記注官金良倜以次進伏訖上曰兪漢寧事果何如冕膺曰果有所失而伏見判付辭意營邑體統非不顧也城化之分從此壞了此路一開則近來民俗末如之何矣上曰貿米事何以爲之云耶冕膺曰臣父以爲不以自官貿之私自貿之事面苟艱故以書往復于湖南伯矣姑無所報而似聞道臣持難云矣上曰船運則雖或難便貿米一節何難爲之耶上敎良倜曰今日爾詣崇陵祭享時看審過享節次餕餘諸品一一封裹趁明日開門時入來可也命書傳敎曰華城城役聞於今月十九日告成其日遣承旨犒饋後石工勞問各令卽爲還歸監董堂上以下待其整頓工役及修整文簿使之來月念前後入來復命事分付以來仍命退承史以次退出
정조 20년
丙辰八月十七日辰時上御重熙堂左承旨廣州留守同爲入侍時行左承旨李祖承記事官柳遠鳴記事官金景煥記注官金良倜廣州留守徐有隣以次進伏訖上敎有隣曰卿之所經諸處農形何如有隣曰所過處無不大登民皆欣欣然以爲無前之豐歲矣上曰陽川穡事比前何如而無水患之爲害耶有隣曰今年則無水災從前歉荒之田亦皆有秋矣上曰平安監司狀啓判付啓下矣還爲推入姑勿行會之意分付可也賤臣承命出持入進伏命退諸臣以次退出
정조 20년
行都承旨李冕膺坐行左承旨李祖承坐右承旨韓晩裕坐直左副承旨李肇源坐直右副承旨魚用謙坐同副承旨申鳳朝牌不進注書柳遠鳴仕一員未差假注書李弘謙仕直事變假注書洪宅柱仕
정조 20년
李肇源啓曰大司憲宋煥箕持平金壽祖鄭宗魯在外執義朴瑞源掌令朱重翁金孝秀呈辭監察茶時之意敢啓傳曰知道
정조 20년
傳于韓晩裕曰奉命承旨入侍
정조 20년
傳于李肇源曰奉命在外承旨許遞前望單子入之待下批牌招察任
정조 20년
以同副承旨金熙朝牌不進罷職傳旨傳于李肇源曰許遞前望單子入之待下批牌招察任
정조 20년
傳于魚用謙曰政官牌招開政
정조 20년
有政吏批判書金載瓚進參判黃昇源進參議李城輔在外未肅拜右副承旨魚用謙進以朴載淳爲校理成德雨爲禮曹參議徐美修爲刑曹參議吳大坤爲吏曹正郞金宗濩爲禮賓參奉故正梁慶遇贈吏議加贈一階事承傳學生成恕贈吏參例兼學生成泰朝贈吏議學生成萬齡贈僕正以上義州府尹成種仁三代
정조 20년
兵批判書鄭好仁進參判尹弼秉病參議李尙度入直進參知吳泰賢病左承旨李祖承進以韓光近爲副摠管柳孝源爲訓鍊都正柳得恭爲五衛將金錫彬爲訓鍊主簿同知單梁允中僉知單金處純護軍洪明浩柳焵申大顯副護軍鄭尙愚金祖淳南公轍宋銓金熙朝尹光顔蔡弘遠李海愚沈鑏
정조 20년
韓晩裕啓曰卽者副校理李羲甲謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 20년
傳于魚用謙曰華城城役告完工匠之經歲使役其勞甚鉅奉命承旨犒饋後一一招致勞問外方匠手則回糧米錢別爲加給仍令各其道伯守臣待其回還依昨年先放匠手例施賞後狀聞事令整理儀軌廳措辭行會京工令監董堂上區別報來後待其上來各令案付衙門分等施賞草記事分付竝令摠理大臣知悉
정조 20년
李肇源以弘文館言啓曰本館下番副修撰臣鄭東榦以兼中學敎授今日儒生試取事晝仕出去之意敢啓傳曰知道
정조 20년
韓晩裕以奉常寺都提調提調意啓曰祭享所用秋等中脯依定式今八月十八日始造之意敢啓傳曰知道
정조 20년
魚用謙以義禁府言啓曰時囚罪人兪漢寧笞五十收贖解見任別敍照律公事判付內依允功減一等事命下矣兪漢寧功減一等笞四十收贖附過還職放送之意敢啓傳曰知道
정조 20년
禮曹啓目粘連齊陵厚陵奉審執頉處依新定式令各其本陵官員從便修改何如判付啓依允爲旀齋郞從便修補處何以不卽修補以致獻官之執頉是隱喩與先爲削仕諸郞所爲卽令畿伯詳覈事實狀聞爲旀罪在陵官則一體削仕事分付吏曹爲旀此皆畿伯與戶判誠意之不若前人而然此後少加着念無或泛忽而來頭奉審若或執頉本曹回啓也齋郞及畿伯戶判措辭請勘事定式施行爲良如敎又啓目粘連獻陵靖陵宣陵章陵奉審執頉處今爲其本陵官員從便修改何如判付啓依允爲旀依齊厚陵奉審粘目回啓判付施行爲良如敎
정조 20년
丙辰八月十八日卯時上御重熙堂都承旨奉命承旨入侍時行都承旨李冕膺左副承旨金祖淳假注書李弘謙記事官金景煥記注官金良倜以次進伏訖上敎祖淳曰華城城役今已告完工匠處不可無勞問之擧承旨往喩留守凡董工諸人與匠手等屬十九日當同會一一犒饋後還來可也仍命退承史以次退出
정조 20년
行都承旨李冕膺坐行左承旨李祖承坐右承旨韓晩裕坐左副承旨李肇源坐右副承旨鄭尙愚坐直同副承旨魚用謙坐直注書柳遠鳴病一員未差假注書洪奭周仕李弘謙仕直事變假注書洪宅柱仕
정조 20년
鄭尙愚啓曰大司憲宋煥箕持平金壽祖鄭宗魯在外執義朴瑞源掌令朱重翁金孝秀呈辭監察茶時之意敢啓傳曰知道
정조 20년
備忘記慶州營將具埱下直長弓一張長箭一部片箭一部筒兒一箇賜給
정조 20년
傳于鄭尙愚曰同副承旨許遞前望單子入之待下批牌招察任
정조 20년
傳于鄭尙愚曰工房承旨入侍
정조 20년
注書柳遠鳴病代以洪奭周爲假注書
정조 20년
韓晩裕以弘文館言啓曰本館上番闕直事甚未安校理朴鍾淳副校理高宅謙旣有只推之命與新除授校理朴載淳一體牌招以爲推移入直之地何如傳曰允
정조 20년
韓晩裕以弘文館言啓曰本館上番闕直事甚未安校理朴鍾淳副校理高宅謙旣有只推之命竝卽牌招以爲推移入直之地何如傳曰允
정조 20년
李祖承以備邊司華城城役摠理大臣意啓曰卽接華城城役監董堂上趙心泰所報則體城四千四百五步今月十八日畢築之意敢啓傳曰知道
정조 20년
李祖承以御營廳言啓曰本廳字內惠化門北邊第八城廓近處體城三間半及肅靖門東邊第二城廓近處體城六間許頹圮處今二十日爲始改築之意敢啓傳曰知道